El Ple de la Corporació Municipal aprovà per majoria absoluta una moció amb motiu del 8 de Març
24 de febrer 2023

Com tots els anys en acostar-se el 8 de Març, els grups polítics municipals de l’Ajuntament de Sagunt presenten mocions al respecte. Enguany, els grups PSOE, Compromís, IP, PP, EU, Ciutadans i el regidor del grup no adscrit, han aprovat una moció, amb el vot en contra de Vox, que recull una declaració remesa per la Federació Espanyola de Municipis i Províncies (FEMP) i que conté cinc punts.

Actuaren com a ponents l’alcalde i delegat d’Igualtat, que va llegir el text, i la regidora Maria Josep Soriano, que va tancar el torn de paraules.

![](/media/3p5bsg4t/c_dario.jpg?width=850&height=566.9886363636364)

Fruit d’este acord, l’Ajuntament de Sagunt intensificarà els esforços en el desenvolupament de polítiques encaminades a fomentar l’ocupació, l’apoderament i l’educació per a la igualtat d’oportunitats. També incorporarà la perspectiva de gènere en tota l’activitat local i establirà una coordinació entre les diverses àrees dels governs locals, i actualitzarà els sistemes i protocols d’actuació en el desenvolupament de les polítiques d’igualtat en coordinació amb totes les entitats implicades. A més, es compromet a plantejar sistemes de recopilació de dades segregades per a comprendre i abordar les desigualtats de gènere per poder oferir una resposta apropiada i eficaç. Per altra banda, a ampliar el sistema d’atenció a les víctimes de totes les formes de violència masclista contra les dones dins de les seues competències, avançant en la millora dels sistemes de detecció precoç. Finalment, el Ple se suma i convida la ciutadania a participar en els actes organitzats amb motiu del 8 de Març, així com aquelles accions i iniciatives que reivindiquen la igualtat i contra la violència contra les dones.

La moció recull en la part argumentativa que, a pesar dels avanços aconseguits, encara persistixen les desigualtats, la discriminació i la violència a les dones. També recorda que Espanya és referent en matèria d’igualtat i que «**no hem d’oblidar els col·lectius vulnerables on les dones es troben en situacions de discriminació múltiple: per ser dones i per tindre una discapacitat, ser d’una raça o ètnia concreta, tindre una determinada edat o viure i treballar fora de les grans ciutats o nuclis de població**». Per tant, els regidors que han aprovat esta moció afirmen en el text que des de l’àmbit local «**hem de seguir amb el compromís de construir una societat igualitària, que garantisca els drets de totes les persones, així com la participació activa en la vida local**».

![](/media/yjnjf1pp/c_maria-josep-soriano_2.jpg?width=850&height=567.9545454545455)

*   [](http://www.facebook.com/sharer.php?u=https://aytosagunto.es/va/actualitat/el-ple-de-la-corporacio-municipal-aprova-per-majoria-absoluta-una-mocio-amb-motiu-del-8-de-marc/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-la-corporacio-municipal-aprova-per-majoria-absoluta-una-mocio-amb-motiu-del-8-de-marc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-la-corporacio-municipal-aprova-per-majoria-absoluta-una-mocio-amb-motiu-del-8-de-marc/ "Linked In")
*   [](mailto:?body=https://aytosagunto.es/va/actualitat/el-ple-de-la-corporacio-municipal-aprova-per-majoria-absoluta-una-mocio-amb-motiu-del-8-de-marc/)